Projekt: ***Pokreni promjenu***

Voditeljica projekta: *Lucija Brnić, pedagoginja*

Aktivnost: PROJEKTNI DAN: *Obilježavanje međunarodnog Dana tolerancije (16.11.)*

U Gimnaziji Matija Mesić se treću godinu zaredom provodi europski projekt ***Pokreni promjenu*** čiji je cilj prevencija radikalizacije u društvu te promicanje demokratskih vrijednosti, osnovnih prava, interkulturalnog razumijevanja i aktivnog građanstva.

Jedna od projektnih aktivnosti, ove godine, je obilježavanje međunarodnog Dana tolerancije (16.11.), koji se u školi prigodnim programom obilježava u petak, 15.11.2019.

Školski projektni tim, koji čine nastavnici, stručni suradnici i učenici je pripremio niz različitih zanimljivih aktivnosti i događanja.

Program počinje radionicom za učenike Ljudska prava kroz povijest koju je pripremila Danijela Zekušić, prof. povijesti. Nakon toga je interaktivno predavanje *neTolerancija u književnosti 20.stoljeća* koje je pripremila Mihaela Šebalj Zavor, prof. hrvatskoga jezika i književnosti.

U školi je otvorena izložba likovnih radova učenika na temu *OBOJI SVIJET šarenim bojama tolerancije.* To je izložba postera, kreativnih likovnih uradaka učenika po natječaju Foruma za slobodu odgoja. Svaki od njih na poseban način šalje poruku zajedništva, ljubavi, razumijevanja, bogatstva u različitosti. Najuspješniji radovi su poslani Forumu za slobodu odgoja u Zagreb gdje će biti vrednovani.  
Učenici likovne skupine uz pomoć nastavnice likovne umjetnosti Snježane Kauzlarić pripremili su i estetsko-edukativno događanje koje su nazvali *Cipelice pričalice*. Oslikali su cipele i uz njih osmislili priču onoga koji ih je nosio. Tužne su to priče ljudi koji su na bilo koji način u svojoj sredini različiti od većine, diskriminirani, neshvaćeni i neprihvaćeni. Stajanjem u tuđe cipele i čitanjem životne priče potiče se empatija za drugačije ljude oko sebe, razumijevanje i prihvaćanje različitosti.  
Cipelice pričalice se nakon predstavljanja u auli škole premještaju u školsku knjižnicu gdje se održava okrugli stol na temu Empatija koji moderiraju knjižničarka Sandra Blažević i pedagoginja Lucija Brnić.   
U školskoj knjižnici će se cijeli naredni tjedan izmjenjivati učenici i družiti s „cipelama- pričama“ i u radionicama razgovarati o stereotipima, predrasudama, toleranciji i prihvaćanju.

Učenici, nastavnici i stručni suradnici iz Gimnazije na ovaj način žele razbijati predrasude i stereotipe i poslati svima poruke mira, tolerancije i prihvaćanja.